བ་ཐོབ་བྱེ་བ་འབུམ་སྡེའི་ཚོགས་དང་བཅས་པ་ཐམས་ཅད་གཅེར་བུ་རུས་པའི་རྒྱན་དྲུག་གསོལ་བ་ཌ་མ་རུ་དང་བདུད་རྩིའི་ཐོད་པ་བསྣམས་པ། གར་གྱི་ཉམས་དང་ལྡན་པར་བསྒོམ། སྔགས་ནི་ཐོད་ཕྲེང་རྩལ་གྱི་ཤམ་བུར། ཧྲཱིཿམ་ཧ་རི་ནི་ས་ར་ཙ་ཧྲི་ཡ་ཙིཏྟ་ཧྲཱིཾ་ཧྲཱིཾ་ཛཿསརྦ་སིདྡྷི་ཤཱནྟིཾ་པུཥྚིཾ་བཱ་ཤཾ་མཱ་ར་ཡ་རྦད༔ཅེས་པ་ཉིད་གཙོ་བོར་བཟླ་ཞིང་། སྤྲོ་ན་ཐུན་གྱི་ཐོག་མཐའ་རྣམས་སུ་སྔར་གྱི་སྔགས་ཤམ་དུ། ཨོཾ་སརྦ་སིདྡྷི་ཧཱུྃ་ཧྲཱིཿཀྲོ་དྷ་སིདྡྷི་ཧཱུྃ༔ཧྲཱིཿར་ཙ་ཧྲི་ཡ་ཨོཾ་ཧཱུྃ་ཏྲཱྃ་ཧྲཱིཿཨཱཿཤྲཱི་ཧེ་རུ་ཀ་སིདྡྷི་ཕ་ལ་ཧཱུྃ་ཨཱཿབུདྡྷ་བཛྲ་རཏྣ་པདྨ་ཀརྨ་ཀོ་དྷཱི་ཤྭ་རཱི་ས་མ་ཡ་ཛཿབྃ་ཧ་རི་ནི་ས་བཛྲ་བྷཱ་ར་ཧཱི་ཧཱུྃ་ཧཱུྃ་ཧཱུྃ་ཞེས་བཏགས་པ་ཇི་ལྟར་རིགས་པ་བཟླ་བའོ། ། ཡང་ཐོད་ཕྲེང་རིགས་ལྔ་བསྒོམས་པའི་འཕྲོ་འདུས་བཟླ་ན་རྩ་བར། གསུམ་པ་ཕྲིན་ལས་དམིགས་པ་ནི༔བསྙེན་སྒྲུབ་གང་ལ་དྲོད་ཐོབ་ནས༔ཕྲིན་ལས་སྒྲུབ་པའི་འཕྲོ་འདུ་ནི༔བདག་ཉིད་ཐུགས་ལས་འོད་འཕྲོས་པས༔ཞི་བའི་ལས་བྱེད་ཐོད་ཕྲེང་རྩལ༔ཞེས་སོགས་གསུངས་པ། རང་ཐོད་ཕྲེང་རྩལ་དུ་གསལ་བའི་མདུན་དང་ཕྱོགས་བཞིར་ཐོད་ཕྲེང་རིགས་ལྔ་མདུན་དུ་བུདྡྷ་ཐོད་ཕྲེང་རྩལ་སྐུ་མདོག་སྨུག་པོ་གཡས་ཌ་མ་རུ་དང་གཡོན་འཁོར་ལོ་དང་ཐོད་པ། ཕྱོགས་བཞིའི་ཤར་དུ་རྡོ་རྗེ་ཐོད་ཕྲེང་རྩལ་དཀར་པོ་གཡས་ཌ་རུ་གཡོན་རྡོ་རྗེ་དང་ལྕགས་ཀྱུ། ལྷོར་རཏྣ་ཐོད་ཕྲེང་རྩལ་སེར་པོ་གཡས་ཌ་རུ་གཡོན་རིན་པོ་ཆེ་དང་ཞགས་བ། ནུབ་ཏུ་པདྨ་ཐོད་ཕྲེང་རྩལ་དམར་པོ་གཡས་ཌ་རུ་གཡོན་པདྨ་དང་ལྕགས་སྒྲོག། བྱང་དུ་ཀརྨ་ཐོད་ཕྲེང་རྩལ་ལྗང་གུ་གཡས་ཌ་རུ་གཡོན་རྒྱ་གྲམ་དང་དྲིལ་བུ་འཛིན་པ་ལྔ་པོ་ཡུམ་མེད་སྐུ་མདོག་དང་མཐུན་པའི་ན་བཟའ། ཞབས་རྡོར་སྐྱིལ་པད་ཟླ་ལ་བཞུགས་པ། རང་རིགས་དང་མཐུན་པའི་མཁའ་འགྲོ་འབུམ་འབུམ་གྱིས་བསྐོར་བ་བསྐྱེད་ལ། སྔགས་བཟླ་བའི་ཚེ་དམིགས་པ་ནི། རང་གི་ཐུགས་ཀ་ནས་འོད་ཟེར་དཀར་པོ་ཧཱུྃ་གི་རང་བཞིན་ཅན་སྤྲོས་རྡོ་རྗེ་ཐོད་ཕྲེང་རྩལ་ལ་ཕོག། དེའི་ཐུགས་ཀ་ནས་ཀྱང་འོད་ཟེར་དཔག་མེད་སྤྲོས། རང་གཞན་སེམས་ཅན་ཐམས་ཅད་ཀྱི་སྡིག་སྒྲིབ་ཉེས་ལྟུང་བར་གཅོད་ཐམས་ཅད་ཞི་བར་བསམ། དེ་བཞིན་དུ་འོད་ཟེར་སེར་པོ་སྭཱའི་རང་བཞིན་ཅན་སྤྲོས་པས་ཚེ་བསོད་དབང་ཐང་ཐམས་ཅད་རྒྱས་པར་བསམ། འོད་ཟེར་དམར་པོ་ཨཱཾ་གི་རང་བཞིན་སྤྲོས་ཁམས་གསུམ་གྱི་འགྲོ་བ་ཐམས་ཅད་དབང་དུ་བསྡུས་ནས་བདེ་ཆེན་གྱི་ས་ལ་བཀོད། འོད་ཟེར་ལྗང་གུ་ཧཱའི་རང་བཞིན་སྤྲོས་བར་དུ་གཅོད་པའི་དགྲ་བགེགས་ཐམས་ཅད་ཚར་བཅད་ནས་བླ་མེད་ཀྱི་གནས་སུ་བསྒྲལ། འོད་ཟེར་ཁ་དོག་ལྔ་ལྡན་སྤྲོས། བུདྡྷ་ཐོད་ཕྲེང་རྩལ་ལ་ཕོག། དེ་ལས་སྤྲོས་པས་སྣང་སྲིད་འཁོར་འདས་ཀྱི་ཆོས་ཐམས་ཅད་ཟིལ་གྱིས་མནན། ཕྲིན་ལས་མཐའ་དག་ལྷུན་གྱིས་གྲུབ་པར་བསམ། འོད་ཟེར་སྤྲོ་ཚུལ་ནི་རིགས་འགྲེ་ཤེས་པར་བྱའོ། ། སྔགས་ནི་རྩ་སྔགས་ཀྱི་ཤམ་བུར་ཧྲཱི་མ་སོགས་བཏགས་པ་ཉིད་ཡིན་ཅིང་། དམིགས་པའི་འཕྲོ་འདུས་ལས་ཀྱི་ཁ་བསྒྱུར་ཤེས་ན་དོན་ཐམས་ཅད་འགྲུབ་པར་གསུངས་ཏེ། འཕྲོ་འདུའི་དམིགས་པ་མ་ཤེས་ན༔དམིགས་པ་ཕྱོགས་གཅིག་དོན་མི་འགྲུབ༔འདི་བཞིན་ཕྲིན་ལས་སྦྱོར་ཤེས་ན༔གང་ལྟར་བསམ་པ་དེ་ལྟར་འགྲུབ༔དཔེར་ན་ཡིད་བཞིན་ནོར་བུ་འདྲ༔རྒྱས་པར་ལས་ཚོགས་བཞིན་དུ་སྦྱར༔ཞེས་གསུངས་པས་བསྙེན་སྒྲུབ་རྟགས་ལྡན་སྔོན་དུ་སོང་ནས་མཁའ་འགྲོའི་ལས་བརྒྱད་སོགས་ལས་ཚོགས་གཞན་རྣམས་གང་དགོས་སྐབས་དང་སྦྱར་ཆོག་པར་བཤད་དོ། ། ཞེས་པའང་བི་ཛ་ཡས་བྲིས་པ་སྟེ་འགལ་འཁྲུལ་མཆིས་ན་མཁས་པ་རྣམས་ཀྱིས་དཔྱད་པར་འཚལ་ལོ། ། ། །ཤུ་བྷཾ། ། ། ། ༈། །བླ་མ་གསང་བ་འདུས་པའི་རྒྱུན་ཁྱེར་སྙིང་པོར་དྲིལ་བ་བཞུགས། ན་མོ་གུ་རུ་བྷྱཿའདིར་རྩ་གསུམ་ཀུན་འདུས་ཨོ་རྒྱན་རིན་པོ་ཆེའི་ཐུགས་སྒྲུབ་ཐམས་ཅད་ཀྱི་མཐར་ཐུག་པ་བླ་མ་གསང་བ་འདུས་པའི་ཉམས་ལེན་མདོར་བསྡུས་པའི་རིམ་པ་ལ། སྔོན་འགྲོ་སྐྱབས་སེམས་ནི། སྐྱབས་ཡུལ་གསལ་བཏབ་སྟེ། ན་མོ༔བླ་མ་བདེ་གཤེགས་འདུས་པའི་སྐུ༔དཀོན་མཆོག་གསུམ་གྱི་རང་བཞིན་ལ༔བདག་དང་འགྲོ་དྲུག་སེམས་ཅན་རྣམས༔བྱང་ཆུབ་བར་དུ་སྐྱབས་སུ་མཆི༔སེམས་བསྐྱེད་འགྲོ་བ་ཀུན་དོན་དུ༔བླ་མ་སངས་རྒྱས་བསྒྲུབས་ནས་སུ༔གང་ལ་གང་འདུལ་ཕྲིན་ལས་ཀྱིས༔འགྲོ་བ་བསྒྲལ་བར་དམ་བཅའོ༔ལན་གསུམ། དངོས་གཞི་ལྷ་བསྒོམ་པ་ནི། ཨོཾ། ཆོས་སྐུ་མི་འགྱུར་རྡོ་རྗེའི་སེམསཿཔདྨ་རྒྱལ་པོ་འདི་སྐད་སྨྲ༔དང་པོ་ཆོས་རྣམས་དམིགས་མེད་ཅིང་༔སྨྲ་བརྗོད་བྲལ་བ་རྫོགས་པ་ཆེ༔བློ་འདས་ཆོས་སྐུ་མི་འགྱུར་བའི༔དེ་བཞིན་ཉིད་ཀྱི་ཏིང་འཛིན་བསྒོམ༔ཨཱཿབློ་བྲལ་དེ་ཡི་དང་ཉིད་ལས༔སེམས་ཅན་ཀུན་ལ་ཁྱབ་པ་ཡི༔བརྩེ་བའི་སྙིང་རྗེ་ཆེན་པོ་བསྒོམ༔ཧཱུྃ། སྟོང་ཉིད་སྙིང་རྗེའི་ངང་ཉིད་ལས༔འགྲོ་དོན་དཔག་མེད་བྱེད་པའི་སླད༔རང་རིག་གསེར་གྱི་རྡོ་རྗེར་བསྒོམ༔རྡོ་རྗེའི་འོད་ལས་གཞལ་ཡས་ཁང་༔པདྨ་རིན་ཆེན་འབར་བར་སྤེལ༔འཇའ་ཚོན་བྲེས་པ་ལྟ་བུའི་ནང་༔ལྟེ་དབུས་ཉི་ཟླ་པདྨའི་སྟེང་༔རྡོ་རྗེ་གནས་གྱུར་དྲན་རྫོགས་སུ༔རྟ་མགྲིན་དབང་ཆེན་སྐུ་མདོག་དམར༔ཞལ་གཅིག་ཕྱག་གཉིས་དབུ་ཡི་གཙུག༔རྟ་མགོ་རྟ་སྐད་ཕྱོགས་བཅུར་སྒྲོགས༔ཕྱག་གཡས་དབང་སྡུད་གྲི་གུག་འཕྱར༔ཕྱག་གཡོན་ཐོད་པ་ཁྲག་བཀང་གསོལ༔རུས་པའི་རྒྱན་དྲུག་ཁ་ཊྭཱཾ་བསྣམས༔གཡས་བསྐུམ་གཡོན་བརྐྱང་བདུད་བཞི་བརྫིས༔ཉི་ཟླ་པད་སྟེང་འགྱིང་ཞིང་བརྗིད༔གཡོན་ནས་རྡོ་རྗེ་ཕག་མོས་འཁྱུད༔ཆ་ལུགས་ཡབ་འདྲ་སྤྱི་བོའི་གཙུག༔ཕག་ཞལ་མཐིང་ག་ངུར་སྒྲ་སྒྲོགས༔གཞོན་ཚུལ་ནུ་མ་བྷ་ག་རྒྱས༔བསྐལ་པའི་མེ་ཕུང་ཀློང་ན་བཞུགས༔འོད་ཟེར་རྡོ་རྗེའི་ཚྭ་ཚྭ་འཕྲོ༔དེ་ཉིད་སྤྱི་གཙུག་ཉི་ཟླའི་སྟེང་༔པདྨ་གེ་སར་སྙིང་པོ་ལ༔བདག་ཉིད་པདྨ་ཐོད་ཕྲེང་རྩལ༔རྡོ་རྗེ་སེམས་དཔའི་ཆ་ལུགས་ཅན༔མཐིང་ནག་ཞལ་གཅིག་ཕྱག་གཉིས་པ༔གཅེར་བུ་སྤྱན་གསུམ་རུས་རྒྱན་ཅན༔ཕྱག་གཡས་རྡོ་རྗེ་ཐུགས་ཀར་འཛིན༔ཕྱག་གཡོན་དྲིལ་བུ་ཡུམ་ལ་འཁྱུད༔ཞབས་གཉིས་རྡོ་རྗེའི་སྐྱིལ་ཀྲུང་བཞུགས༔དེ་ཡི་འཕང་གཡོན་རིག་མ་ནི༔ཡེ་ཤེས་མཁའ་འགྲོ་མཚོ་རྒྱལ་མ༔བཅུ་དྲུག་ལོན་པའི་གཞོན་ཚུལ་ཅན༔པད་མདོག་ནུ་མ་བྷ་ག་རྒྱས༔རིན་ཆེན་རུས་རྒྱན་ཅོད་པན་ཅན༔ཕྱག་གཡས་ཡབ་ཀྱི་མགུལ་ནས་འཁྱུད༔ཕྱག་གཡོན་ཐོད་པའི་བདུད་རྩི་སྟོབ༔ཞབས་གཉིས་ཡབ་ཀྱི་སྐེད་ལ་འཁྲིལ༔སྐུ་མདོག་དཀར་དམར་འཛུམ་མདངས་ཅན༔སྐྲ་གྲོལ་གཅེར་བུ་འོད་ལྡན་བསམ༔ཕྱོགས་བཞིར་རིགས་བཞིའི་ཐོད་ཕྲེང་རྩལ༔དཀར་སེར་དམར་དང་ལྗང་གུའི་མདོག༔ལས་བཞི་སྒྲུབ་ཕྱིར་མོས་པས་བསྐྱེད༔ཁོར་ཡུག་འཇའ་ཡི་དྲྭ་བར་བསྒོམ༔ཕྱོགས་མཚམས་རིན་ཆེན་ཟུར་བརྒྱད་ཀྱི༔འཛུམ་སྟེང་བར་སྣང་འཇའ་འོད་ཀློང་༔སྤྲུལ་པའི་གུ་རུ་མཚན་བརྒྱད་གསལ༔ཧྲཱིཿཕོ་བྲང་ཕྱོགས་བཞིར་པད་འདབ་བཞི༔དཀར་སེར་དམར་ལྗང་རིན་ཆེན་འབྲུའི༔ནང་ཁོངས་ཞིང་གི་གདན་བཞི་ལ༔རྡོ་རྗེ་རིན་ཆེན་པདྨ་དང་༔ལས་ཀྱི་མཁའ་འགྲོ་ཡབ་ཡུམ་རྣམས༔སྐུ་མདོག་རིགས་ཀྱི་ཁ་དོག་ལ༔འཁྲིལ་སྦྱོར་རྒྱན་དང་ཆ་ལུགས་རྣམས༔གཙོ་བོ་ཡབ་ཡུམ་གཉིས་ལྟར་བསྐྱེད༔སྣ་ཚོགས་པད་འཁོར་ཕྱི་མ་ལ༔བདག་སྐྱོབ་ལྷ་དང་རིག་འཛིན་དང་༔རིགས་འདུས་མཁའ་འགྲོ་ཆོས་སྐྱོང་རྣམས༔དངོས་གྲུབ་སྟེར་ཞིང་བར་ཆད་སེལ༔གླུ་དང་གར་བྱེད་རོལ་མོ་སྒྲོག༔འདོད་ཡོན་མཆོད་པ་སྣ་ཚོགས་སྟོབ༔ཆར་སྤྲིན་གཏིབས་པ་ལྟ་བུར་བསྐྱེད༔དུ་མར་སྣང་ཡང་རང་དུ་གཅིག༔བཟླས་པ་བྱ་བ་ནི། སྣང་སྲིད་གཞལ་ཡས་བླ་མ་ལྷ༔ཐམས་ཅད་ཕྱག་རྒྱའི་དཀྱིལ་འཁོར་ཆེ༔དཔེར་ན་ཆུ་ཟླ་འཇའ་ཚོན་ལྟར༔སྣང་ལ་རང་བཞིན་མེད་པར་བསྒོམ༔ཞེས་པའི་དགོངས་པ་སྲོག་ཏུ་བཟུང་ནས། སྤྱི་བོའི་བླ་མ་ལ་སེམས་རྩེ་གཅིག་པའི་མོས་གུས་གདུང་ཤུགས་དྲག་པོས། ཀྱེ་ཀྱེ་བླ་མ་རིན་པོ་ཆེ༔སངས་རྒྱས་ཐམས་ཅད་འདུས་པའི་སྐུ༔འགྲོ་བ་ཀུན་གྱི་གཉེན་གཅིག་པོ༔མགོན་མེད་བདག་ལ་ཐུགས་རྗེས་ཟུང་༔བླ་མ་རྡོ་རྗེ་སེམས་དཔའ་ཆེ༔རེ་ཞིང་ལྟོས་པའི་གཉེན་གཅིག་པོ༔བདག་ལ་ར་ེས་གཞན་ན་མེད༔སྡུག་བསྔལ་འདམ་ནས་དྲང་དུ་གསོལ༔རྗེ་བཙུན་པདྨ་ཐོད་ཕྲེང་རྩལ༔ཁྱེད་ལ་བདག་ཉིད་བྲན་དུ་འབུལ༔སྐྱིད་སྡུག་རེ་ལྟོས་ཁྱེད་ཤེས་པས༔བླ་མེད་མཆོག་གི་དངོས་གྲུབ་སྩོལ༔བླ་མ་སངས་རྒྱས་ཕྲིན་ལས་མཛོད༔བདག་ལ་དབང་སྐུར་བྱིན་རློབས་ལ༔མཐའ་ཡས་སེམས་ཅན་མ་ལུས་ཀུན༔འདྲེན་པའི་བླ་མར་བདག་གྱུར་ཅིག། ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ། ཞེས་གསོལ་འདེབས་ཀྱི་ཚུལ་དུ་བཟླ་ཞིང་། དབང་བཞི་ལེན་པའི་དམིགས་གནད་དང་སྦྱར་ཏེ། བླ་མ་ཡབ་ཡུམ་སྐུ་ཡི་གནས་བཞི་ནས༔འོད་ཟེར་བྱུང་བ་བདག་གི་གནས་བཞིར་ཐིམ༔སྐུ་གསུང་ཐུགས་དང་ཡེ་ཤེས་རྡོ་རྗེ་ཡིས༔བྱིན་གྱིས་བརླབས་ནས་དབང་བཞི་ཐོབ་པར་གྱུར༔ཨོཾ་ཨཱཿཧཱུྃ་བཛྲ་གུ་རུ་པདྨ་ཐོད་ཕྲེང་རྩལ་བཛྲ་ས་མ་ཡ་ཛཿསིདྡྷི་ཕ་ལ་ཧཱུྃ་ཨཱཿཞེས་བཟླས་མཐར་ཐོད་ཕྲེང་རྩལ་རང་ལ་ཐིམ་པས་རང་ཐོད་ཕྲེང་རྩལ་གྱི་སྐུར་གྱུར་པའི་ང་རྒྱལ་དང་བཅས་ཏེ་སེམས་རྩེ་གཅིག་པས་ཀྱང་བཟླ་བ་དང་༔རང་གི་ཐུགས་ཀའི་འོད་ཀྱིས་རིགས་བཞིའི་ཐོད་ཕྲེང་བསྐུལ་བས་སྐུ་དང་འོད་ཟེར་གྱི་སྤྲོ་བསྡུས་ཕྲིན་ལས་གང་འདོད་བསྒྲུབས་པར་བསམས་ལ། ཧྲཱིཿམ་ཧ་རི་ནི་ས་ར་ཙ་ཧྲི་ཡ་ཙིཏྟ་ཧྲིང་ཧྲིང་ཛཿསརྦ་སིདྡྷི་ཤཱནྟིཾ་པུཥྚིཾ་བཱ་ཤཾ་མཱ་ར་ཡ་རྦད༔ཅེས་པའང་ཅུང་ཟད་བཟླའོ། ། ཐུན་མཐར་ཉེར་བསྡུ་ནི། བླ་མ་རྡོ་རྗེ་སེམས་དཔའ་ཉིད༔དགྱེས་པ་ཆེན་པོས་རང་ལ་ཐིམ༔རང་ཡང་ཀུན་གཞི་མ་བཅོས་པའི༔ངང་ལ་ཡིད་ནི་འཛིན་པ་བྲལ༔རྣམ་དག་སྤྲོས་བྲལ་ཆོས་ཀྱི་སྐུ༔ཞེས་པས་དཀྱིལ་འཁོར་གྱི་འཁོར་ལོ་ཐམས་ཅད་སྤྱི་བོའི་བླ་མ་ལ་འདུས་ཤིང་། དེ་ཉིད་རང་ལ་བསྟིམས་ནས་གཉིས་མེད་སྤྲོས་བྲལ་བློ་འདས་ཀྱི་དགོངས་པ་བསྐྱང་ངོ་༔། བསྔོ་སྨོན་ནི། ཨེ་མ་ཧོ༔བདག་གིས་འགྲོ་བ་ཀུན་དོན་དུ༔བསྐལ་པ་དཔག་མེད་ཚུན་ཆད་ནས༔ཐ་མ་ད་ལྟར་ཐུག་གི་བར༔བདག་གི་ལུས་ངག་ཡིད་གསུམ་གྱིས༔བླ་མ་སྐྱེས་མཆོག་ཡི་དམ་ལྷ༔སངས་རྒྱས་བྱང་སེམས་ཌཱ་ཀིའི་ཚོགས༔བསྒོམས་བསྒྲུབས་མཆོད་ཅིང་བསྟོད་པ་དང་༔བྲིས་བཀླགས་བཅངས་ཤིང་ཀུན་ཆུབ་བགྱིས༔ལྟ་དགོངས་ལ་སོགས་དགེ་སྤྱད་པའི༔འབྲས་བུ་དུས་འདིར་སྨིན་གྱུར་ནས༔ཀུན་མཁྱེན་ཡེ་ཤེས་མཆོག་ཐོབ་ཤོག༔གཞན་ཡང་ཕྱོགས་བཅུ་དུས་གསུམ་གྱི༔བླ་མའི་ཐུགས་དགོངས་རབ་རྫོགས་ཤིང་༔དུས་གསུམ་ཕ་མས་སྣ་དྲངས་པའི༔འགྲོ་དྲུག་སེམས་ཅན་མ་ལུས་ཀུན༔བླ་མ་མཆོག་གིས་རྗེས་བཟུང་ནས༔ཡང་དག་རྡོ་རྗེའི་དོན་རྟོགས་ཤོག༔ཅེས་དང་། ཤེས་བྱའི་དོན་ལ་མ་རྨོངས་པའི༔བླ་མ་དམ་པའི་བཀྲ་ཤིས་ཤོག༔གང་ལ་བསམ་པའི་དོན་འགྲུབ་པའི༔དོན་གྲུབ་མཆོག་གི་བཀྲ་ཤིས་ཤོག༔སྐུ་གསུང་ཐུགས་ཀྱི་བྷ་ག་ནས༔ཕྱག་རྒྱ་ཆེན་པོའི་བཀྲ་ཤིས་ཤོག༔ཅེས་ཤིས་བརྗོད་ཀྱིས་མཚམས་སྦྱར་ཏེ་སྤྱོད་ལམ་ལ་འཇུག་གོ། ཞེས་པའང་རང་གཞན་རྣམས་ཀྱིས་རྒྱུན་གྱི་རྣལ་འབྱོར་ཁྱེར་བདེ་བའི་ཕྱིར་གཏེར་སྟོན་གྲུབ་ཐོབ་ཐམས་ཅད་ཀྱི་རྒྱལ་པོ་གུ་རུ་ཆོས་ཀྱི་དབང་ཕྱུག་གིས་ལྷོ་བྲག་གནམ་སྐས་ཅན་ནས་སྤྱན་དྲངས་པའི་གཏེར་གཞུང་རྩ་བ་ལས་ངག་འདོན་སྙིང་པོར་དྲིལ་བ་འདི་ཡང་། རིག་འཛིན་གྱི་བཙུན་པ་མཉྫུ་གྷོ་ཥས་སྦྱར་བའི་དགེ་བས་འགྲོ་ཀུན་ཨོ་རྒྱན་རྡོ་རྗེ་འཆང་ཆེན་པོའི་གོ་འཕང་ཚེ་འདི་ཉིད་ལ་ཐོབ་བའི་རྒྱུར་གྱུར་ཅིག༈། འདིའི་སྒོ་ནས་ཚེ་སྒྲུབ་དམིགས་བསལ་བྱེད་ན་འཕྱང་དྲུག་གི་ནང་ཚན་ཚེ་སྒྲུབ་ཀྱི་འཕྱང་ཉམས་སུ་བླང་སྟེ། དེ་ཡང་ལས་སྦྱོར་གྱི་བཟླས་པའི་མཇུག་ཏུ། རང་གི་མདུན་གྱི་ནམ་མཁར་པད་ཟླའི་གདན་ལ་བླ་མ་མགོན་པོ་ཚེ་དཔག་མེད་ཀྱི་ངོ་བོ། ཨོ་རྒྱན་པདྨ་སྐུ་མདོག་དཀར་ལ་དམར་པའི་མདངས་ཆགས་པ། ཞལ་གཅིག་ཕྱག་གཉིས་མཉམ་བཞག་གི་ཕྱག་རྒྱས་འཆི་མེད་ཚེའི་བདུད་རྩིས་གང་བའི་བུམ་པ་བསྣམས་པ། དར་དང་རིན་པོ་ཆེས་བརྒྱན་པ། ཞབས་རྡོ་རྗེའི་སྐྱིལ་མོ་ཀྲུང་གིས་བཞུགས་པའི་སྐུར་གྱུར། ཨོཾ་གུ་རུ་ཨ་པ་རི་མི་ཏ་ཨཱ་ཡུརྫྙཱ་ན་ཨརྑྷཾ་སོགས་དང་། ཨོཾ་ཨཱཿཧཱུྃ་གིས་ཕྱི་ནང་གི་མཆོད་པ་འབུལ། ཨོཾ་ཨཱཿཧཱུྃ་བཛྲ་གུ་རུ་པདྨ་ཨཱ་ཡུར་སིདྡྷི་ཧཱུྃ། ཨཱ་ཡུ་ཥེ་ས་ར་ཧེ་ཀ་ར་རེ་ཤུདྡྷེ་ཧཱུྃ་ཨཱཿཞེས་ལན་གསུམ་གྱིས་གསོལ་བ་བཏབ་ལ། རང་གི་སྙིང་གར་ཚེའི་དངས་མ་ཨ་དཀར་པོ་གཅིག་བསམ། རླུང་སྣ་བུག་གཡོན་ནས་དྲངས་པས་བུམ་པའི་བདུད་རྩི་དཀར་ནར་གྱིས་སྣ་བུག་གཡོན་ནས་བྱུང་ཁོང་པའི་ནང་དུ་སོང་བས་ལུས་ཐམས་ཅད་གང་། འཆི་མེད་ཚེའི་དངོས་གྲུབ་ཐོབ་པར་བསམས་ལ། ཨོཾ་ཨ་མཱ་ར་ཎི་ཛཱི་བནྟི་ཡེ་སྭཱ་ཧཱ༔ཞེས་བཟླ། རླུང་ཕྱིར་འབྱིན་པའི་ཚེ་ནད་གདོན་སྡིག་སྒྲིབ་ཐམས་ཅད་བ་སྤུའི་བུ་ག་ནས་ཐོན་པར་བསམ། མཐར། མདུན་གྱི་གུ་རུ་ཉིད་རང་གི་སྙིང་གའི་ཨཱཿལ་ཐིམ་པས་རྡོ་རྗེའི་སྲོག་འགྲུབ་པར་གྱུར། ཅེས་བརྗོད་ཅིང་བསམས་ལ་ཉེར་བསྡུ་སོགས་དཀྱུས་བཞིན་ནོ། ། ཞེས་པའང་མཉྫུ་གྷོ་ཥས་སོ། ། །
ཡིག་རྒྱག་པ། འབང་དགའ། ཡིག་རྒྱག་པ། ཟླ་བ་ལྷ་མོ།
སྦྲགས་བསྡུར་པ། འབང་དགའ།  ཞུ་དག་པ་བསྐལ་བཟང་ཕྲིན་ལས། ཞུ་བཙུད་པ་ཨོ་རྒྱན་ཚེ་རིང་།

བསྒྲུ་ཐབས་ཀུན་བཏུས། ཉ༽ 43
珠Öé他Ëû8-1-(2).doc